 NA WANDERI KAMAU JUMLA ya watu 4,139 walifariki kutokana na ajali za barabarani mwaka 2023, imesema Mamlaka ya Kitaifa ya Usalama Barabarani (NTSA). Mnamo Jumapili, Desemba 24, 2023, mamlaka hiyo ilisema kuwa idadi hiyo ilipungua kiasi ikilinganishwa na mwaka 2022, kwani ni watu 4,517 waliofariki kutokana na ajali. Kwenye takwimu ilizotoa kuhusu hali ya usalama barabarani mwaka 2023, mamlaka hiyo ilisema kuwa kijumla, watu 21,684 walihusika kwenye ajali. Watu 10,201 walipata majeraha mabaya huku 7,344 wakipata majeraha madogo madogo. Idadi hiyo ni ongezeko kubwa ikilinganishwa na mwaka 2022, kwani watu 8,495 ndio walipata majeraha mabaya, huku watu 6, 841 wakipata majeraha madogo madogo. Kulingana na takwimu hizo, idadi kubwa ya watu waliofariki ni watembeaji wa miguu, wakifuatwa na wahudumu wa bodaboda. Jumla ya watembeaji wa miguu 1,506 walifariki mwaka 2023, ikilinganishwa na mwaka uliopita, ambapo ni watembeaji miguu 1,620 waliofariki. Wahudumu 1,096 wa bodaboda walifariki mwaka 2023, idadi hiyo ikiwa chache ikilinganishwa na mwaka 2022, ambapo ni wahudumu 1,209 waliofariki. Abiria 709 walifariki katika muda huo, idadi hiyo ikipungua kutoka mwaka uliopita, kwani ni abiria 800 waliofariki. Madereva wapatao 369 ndio waliofariki, ikilinganishwa na mwaka uliopita, ambapo jumla ya madereva 408 walifariki. Waendeshaji baiskeli 85 walifariki mwaka 2023, ikilinganishwa na mwaka uliopita, ambapo ni waendeshaji baiskeli 58 waliofariki. Mamlaka hiyo imetangaza kuzindua mpango kabambe wa kupunguza idadi ya ajali hasa msimu huu wa sikukuu. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  